三清閣
作者：吳愈
朝代：宋

paragraphs: 廬山之勝，秀出斗旁。
參于衡岳，鎮東南方。
民人所瞻，神天攸宅。
賫夢之祥，乃興自昔。
惟天聰明，矜此下民。
監求其莫，恐有不聞。
惟神司之，雲軺風馬。
乃諏乃訪，周游天下。
不疾不速，不察而明。
天何言哉，民無嚬呻。
是爲福庭，列聖祗敬。
錫羨隤祉，有感斯應。
明明我聖，惟一乃心。
不顯亦臨，敢有弗欽。
寶畫金扁，徽稱明詔。
日月之揭，山川有耀。
邃殿在後，新閣在前。
如君當御，而臣仰焉。
時節冠珮，會朝帝所。
達民之情，佑我聖主。
民戴我聖，與天無極。
天佑我宋，子孫千億。
民拜稽首，願垂表經。
從臣刻辭，永錫休聲。